

**ΕΛΛΗΝΙΚΗ ΔΗΜΟΚΡΑΤΙΑ**

**ΔΙΟΙΚΗΤΙΚΟ ΕΦΕΤΕΙΟ** Αθήνα, 7 Δεκεμβρίου 2020

**ΑΘΗΝΩΝ** Αριθμ. πρωτ. ΓΠ 33488

Γραφείο Προέδρου

Τριμελούς Συμβουλίου Δ/νσης

Ταχ.Δ/νση: Λ.Ριανκούρ 87

Τηλ.: 210-6962258

Fax: 210-696220

Προς

 1. Τους κ. κ. Δικαστικούς Λειτουργούς

 και Υπαλλήλους του Διοικητικού Εφετείου Αθηνών

 2. Τον Δικηγορικό Σύλλογο Αθηνών

 3. Τον Δικηγορικό Σύλλογο Πειραιώς

**Ανακοίνωση για τη λειτουργία του Διοικητικού Εφετείου Αθηνών βάσει της ΚΥΑ Δ1α/Γ.Π.οικ.78363/05.12.2020 Κ.Υ.Α.**

Με βάση την προαναφερόμενη Κ.Υ.Α., η οποία από την έναρξη ισχύος της (τη Δευτέρα, 7 Δεκεμβρίου 2020 και ώρα 06:00) αντικαθιστά την προϊσχύουσα Δ1α/Γ.Π.οικ. 76629/28.11.2020 (ΦΕΚ Β΄5255) Κ.Υ.Α., **κατά το χρονικό διάστημα από *τη Δευτέρα 7 Δεκεμβρίου 2020 έως και τη Δευτέρα 14 Δεκεμβρίου 2020:***

1. **Αναστέλλονται προσωρινά οι εργασίες των δικαστικών σχηματισμών του**  Δικαστηρίου

**Κατ’ εξαίρεση της προαναφερόμενης προσωρινής αναστολής**

            α) **Για τις ακυρωτικές διαφορές**: εκδικάζονται οι ώριμες προς συζήτηση υποθέσεις, κατά την παράγραφο 4 του άρθρου 22 του π.δ. 18/1989 (Α’ 8), για τις οποίες έχει υποβληθεί από όλους τους διαδίκους **κοινή ή ξεχωριστή δήλωση περί παράστασης χωρίς εμφάνιση στο ακροατήριο**, κατά τα οριζόμενα στην παρ.6 του άρθρου 33 του π.δ. 18/1989 και στην παρ.2 του άρθρου  71 του ν.4722/2020, εφόσον συντρέχουν και οι λοιπές νόμιμες προϋποθέσεις για τη συζήτησή τους. Οι λοιπές υποθέσεις αναβάλλονται υποχρεωτικά από το δικαστήριο σε επόμενη δικάσιμο, οι δε διάδικοι, εφόσον έχουν κλητευθεί νόμιμα, δεν κλητεύονται εκ νέου.

            β) **Για τις διαφορές ουσίας**: εκδικάζονται οι υποθέσεις για τις οποίες έχει υποβληθεί από όλους τους διαδίκους **κοινή ή ξεχωριστή δήλωση περί παράστασης χωρίς εμφάνιση στο ακροατήριο** κατά τα οριζόμενα στην παρ. 2 του άρθρου 133 του Κώδικα Διοικητικής Δικονομίας (ν. 2717/1999, Α’ 97) και στην παρ.2 του άρθρου  71 του ν.4722/2020, εφόσον συντρέχουν και οι λοιπές νόμιμες προϋποθέσεις για τη συζήτησή τους. Οι λοιπές υποθέσεις αναβάλλονται υποχρεωτικά από το δικαστήριο σε επόμενη δικάσιμο, οι δε διάδικοι, εφόσον έχουν κλητευθεί νόμιμα, δεν κλητεύονται εκ νέου.

            γ) Εξετάζονται αιτήματα έκδοσης **προσωρινής διαταγή**ς,

δ) εκδικάζονται επείγουσες αιτήσεις παροχής **προσωρινής δικαστικής προστασίας**,

            ε) διενεργούνται διασκέψεις εξ αποστάσεως με τη χρήση υπηρεσιακών τεχνολογικών μέσων, καθώς και επείγουσες διασκέψεις με φυσική παρουσία και

            ζ) δημοσιεύονται αποφάσεις (Παράρτημα Ι Α. παρ.2 της Κ.Υ.Α.).

            2. **Οι διάδικοι μπορούν να ενημερώνονται** για την αναβολή και τη νέα δικάσιμο είτε τηλεφωνικώς είτε μέσω της ιστοσελίδας του Δικαστηρίου με χρήση του κωδικού web. **Αιτήματα αναβολής, με όποιο τρόπο και αν υποβάλλονται, δεν γίνονται δεκτά.**

            3. Προβλέπεται **προσωρινή αναστολή των νομίμων και δικαστικών προθεσμιών** για τη διενέργεια διαδικαστικών πράξεων και άλλων ενεργειών ενώπιον των υπηρεσιών του Δικαστηρίου, καθώς επίσης **της παραγραφής** των συναφών αξιώσεων και των, κατά τις κείμενες διατάξεις, διαδικασιών **αναγκαστικής εκτέλεσης** και **διενέργειας πλειστηριασμών.**

4. Βάσει των ανωτέρω και σύμφωνα με την παρ. 2 του άρθρου 71 του ν. 4722/2020, οι ως άνω δηλώσεις παράστασης μπορούν να συνταχθούν και να υποβληθούν στο Διοικητικό Εφετείο Αθηνών εναλλακτικά, με τους ακόλουθους δύο τρόπους: Α) Σύνταξη έντυπης δήλωσης από τον πληρεξούσιο δικηγόρο και κατάθεση της δήλωσης αυτής στο οικείο τμήμα της γραμματείας του δικαστηρίου, το αργότερο έως την παραμονή της δικασίμου, όπως γινόταν μέχρι σήμερα, και β) ηλεκτρονική σύνταξη της δήλωσης στην ψηφιακή πλατφόρμα gov.gr (στην επιλογή «Έκδοση Υπεύθυνης Δήλωσης») και, εν συνεχεία, αποστολή του σχετικού αρχείου pdf που θα εκδοθεί από την ψηφιακή πλατφόρμα, από οποιοδήποτε ηλεκτρονικό ταχυδρομείο (e-mail) στην ηλεκτρονική διεύθυνση της γραμματείας του Δικαστηρίου, (dea\_proist\_gramm@adjustice.gr) το αργότερο έως την παραμονή της δικασίμου στις 14:00. Στις ως άνω δηλώσεις αναγράφεται και η διεύθυνση ηλεκτρονικού ταχυδρομείου των πληρεξούσιων ή των ίδιων των διαδίκων, προκειμένου να τους αποσταλεί από τη Γραμματεία η έκθεση του άρθρου 22 του π.δ. 18/1989 ή του άρθρου 128Α του ν. 2717/1999, κατά περίπτωση. Προς διευκόλυνση δε της Γραμματείας του Δικαστηρίου πρέπει να σημειώνεται το ονοματεπώνυμο του διαδίκου, το αρμόδιο Τμήμα (Τριμελές-Μονομελές) η ημερομηνία δικασίμου, ο αριθμός κατάθεσης και ο αριθμός πινακίου. Υπεύθυνος υπάλληλος, ο οποίος θα παραλαμβάνει στην ηλεκτρονική διεύθυνση του Δικαστηρίου τις ηλεκτρονικές δηλώσεις και θα τις προωθεί στα αρμόδια τμήματα ορίζεται η κ. Αλεξία Μηνοπούλου. Πριν δε τη συζήτηση της υπόθεσης η οικεία Γραμματεία εκτυπώνει, πρωτοκολλεί και θέτει στη δικογραφία τις δηλώσεις αυτές.

5. Υπενθυμίζεται ότι, σύμφωνα με την παρ. 1 του ιδίου ως άνω άρθρου 71 παρ. 1 του ν.4722/2020, η οποία ισχύει για το διάστημα από 16-9-2020 έως 31-12-2020, κατά την εκδίκαση των υποθέσεων στα Τακτικά Διοικητικά Δικαστήρια οι διάδικοι έχουν, κατά παρέκκλιση των ισχυουσών δικονομικών διατάξεων : α) στις ακυρωτικές διαφορές προθεσμία επτά (7) ημερών, από την ημερομηνία συζήτησης, για την προσκόμιση εγγράφων νομιμοποίησης, την υποβολή γραμματίου προείσπραξης και την κατάθεση υπομνήματος, β) στις διαφορές ουσίας, για τις οποίες ως προς την κατάθεση υπομνήματος εξακολουθεί να ισχύει το άρθρο 138 του Κώδικα Διοικητικής Δικονομίας (ν. 2717/1999), προθεσμία επτά (7) ημερών, από την ημερομηνία της συζήτησης, για την προσκόμιση εγγράφων νομιμοποίησης και την υποβολή γραμματίου προείσπραξης.

6. Τέλος, προς αποφυγή συνωστισμού παρακαλούνται οι κ. κ. πληρεξούσιοι δικηγόροι και οι διάδικοι, ενόψει της αναστολής των προθεσμιών, να αποφεύγουν κάθε μη αναγκαία διαδικαστική πράξη ή εργασία εντός του ΔΕΑ. Προς τούτο συστήνεται ταυτόχρονα, με την κατάθεση της δήλωσης παράστασης να κατατίθενται τα απαραίτητα νομιμοποιητικά έγγραφα, τυχόν υπόμνημα, σχετικά αποδεικτικά έγγραφα και στοιχεία, το γραμμάτιο προκαταβολής εισφορών και ενσήμων, τυχόν απαιτούμενο παράβολο και τέλος δικαστικού ενσήμου.

7. Κατά τα λοιπά επιβάλλεται η αυστηρή τήρηση των μέτρων που έχουν ανακοινωθεί (μάσκες, αποστάσεις κ.λ.π.) λόγω της πανδημίας του covid-19.

Ο Πρόεδρος

του Τριμελούς Συμβουλίου Διεύθυνσης

του Διοικητικού Εφετείου Αθηνών

**Σταύρος Αναστασόπουλος**

Πρόεδρος Εφετών Δ.Δ